## Odluka o uvođenju hrvatskog dinara kao sredstva plaćanja na teritoriju Republike Hrvatske

### NN 71/1991 (23.12.1991.), Odluka o uvođenju hrvatskog dinara kao sredstva plaćanja na teritoriju Republike Hrvatske

# VLADA REPUBLIKE HRVATSKE

Na temelju članka 86. stavke 2. i članka 87. Uredbe o Narodnoj banci
Hrvatske ("Narodne novine", broj 71/91) Vlada Republike Hrvatske
na sjednici održanoj 19. prosinca 1991. godine donijela je

## ODLUKU

### o uvođenju hrvatskog dinara kao sredstva plaćanja na teritoriju Republike Hrvatske

I.

U Republici Hrvatskoj, za vrijeme do izdavanja novčanica i kovanog novca
koji glase na novčanu jedinicu Republike Hrvatske određenu Uredbom o Narodnoj
banci Hrvatske ("Narodne novine", broj 71/91) zakonito sredstvo
plaćanja je hrvatski dinar.

II.

Hrvatski dinar koristi se za sva gotovinska i bezgotovinska plaćanja,
za iskazivanje cijena proizvoda i usluga te drugih novčanih vrijednosti
i iznosa. Kratica za oznaku valute hrvatskog dinara je: CRD.

III.

Poštanske marke, sudske i administrativne taksene marke i druge vrijednosnice,
čekovi, platni nalozi i drugi instrumenti unutarnjeg platnog prometa koji
su bili u prometu do dana stupanja na snagu ove odluke, ostaju na snazi
i dalje, dok se ne izdaju novi, pri čemu je njihova vrijednost izražena
u dinarima SFR Jugoslavije jednaka vrijednosti u hrvatskim dinarima.

IV.

Iznosi navedeni u propisima, općim aktima pravnih osoba, sudskim i upravnim
aktima, mjenicama, obveznicama i drugim vrijednosnim papirima, ugovorima
i drugim ispravama, u obraćunima i evidencijama i drugim dokumentima izdanim
odnosno nastalim do stupanja na snagu ove odluke smatraju se kao da su
navedeni u hrvatskim dinarima.

V.

Svi iskazi o potraživanjima i dugovanjima domaćih i stranih osoba koji
glase na dinare SFR Jugoslavije izražavaju se u Republici Hrvatskoj u hrvatskim
dinarima nakon isteka redovnog roka za zamjenu novčanica i kovanog novca
koji glasi na dinare SFR Jugoslavije za novčanice hrvatskog dinara iz točke
VII. stavke 1. ove odluke.

VI.

Ministarstvo financija izdaje novčanice koje glase na hrvatski dinar.
Ministarstvo financija može izdati i kovani novac koji glasi na hrvatski
dinar. Ministar financija donosi rješenje o apoenima hrvatskog dinara,
njihovom obliku i temeljnim obilježjima, o stavljanju u opticaj novčanica
hrvatskog dinara te o povlačenju novčanica i kovanog novca koji glase na
dinar SFR Jugoslavije iz opticaja.

VII.

Zamjena novčanica i kovanog novca koji glase na dinare SFR Jugoslavije
za novčanice hrvatskog dinara obavIjat će se u omjeru 1: 1 u razdoblju
od dana stavljanja u opticaj hrvatskog dinara do 31. prosinca 1991. godine
(redovni rok). Građanima Republike Hrvatske na područjima i u naseljima
u kojima zbog ratnih okolnosti nije moguće provesti zamjenu novca u redovnom
roku, prognanicima i osobama na bojištima ili na putu omogućit će se naknadna
zamjena u omjeru 1:1 pod uvjetima koje propiše ministar financija, a najkasnije
60 dana od dana stupanja na snagu ove odluke.

VIII.

Građanin Republike Hrvatske, uz predočenje osobne karte ili druge isprave
o identitetu, može jednokratno zamijeniti novčanice i kovani novac koji
glase na dinare SFR Jugoslavije za novčanice hrvatskog dinara do iznosa
od 10.000 hrvatskih dinara. Osoba koja nije građanin Republike Hrvatske,
uz predočenje isprave o identitetu, može jednokratno zamijeniti novčanice
i kovani novac koji glasi na dinare SFR Jugoslavije za novčanice hrvatskog
dinara do iznosa od 5.000 dinara. Ako građanin Republike Hrvatske zamjenjuje
gotovinski iznos dinara SFR Jugoslavije veći od 10.000, a manji od 20.000
za hrvatske dinare, građanin taj iznos polaže na tekući račun ili na štednu
knjižicu kod banke, Službe društvenog knjigovodstva, pošte ili druge financijske
organizacije. Ako građanin nema tekući račun ili štednu knjižicu pri zamjeni
uručuje mu se posebna uplatnica kojom se iznos koji se zamjenjuje usmjerava
na tekući račun ili štednu knjižicu banke, pošte ili druge financijske
organizacije za koju se građanin opredijeli. Ako građanin Republike Hrvatske
zamjenjuje gotovinski iznos dinara SFR Jugoslavije veći od 20.000 za hrvatske
dinare zamjena se obavlja na isti način kao i u stavci 3 ove točke, time
da su Služba društvenog knjigovodstva, banke, pošte ili druge financijske
organizacije obvezne zatražiti od građanina dokaze o porijeklu gotovine
koja se zamjenjuje.

IX.

Ako su u iznosu dinara SFR Jugoslavije pri zamjeni za hrvatske dinare
sadržane i pare, iznos preko 50 para zaokružuje se na dinar, a za iznos
do 50 para ne obavlja se zamjena. Na isti način obavlja se i iskazivanje
cijena proizvoda i usluga i drugih novčanih vrijednosti i iznosa.

X.

Zamjenu gotovog novca prema odredbama ove odluke obavit će Narodna banka
Hrvatske putem službe društvenog knjigovodstva Hrvatske, pošta, banaka
i drugih financijskih organizacija. Služba društvenog knjigovodstva Hrvatske
donosi upute u svezi sa zamjenom gotovog novca prema odredbama ove odluke.

XI.

Novčanice i kovani novac koji glase na dinare SFR Jugoslavije prestaju
biti sredstvo plaćanja na teritoriju Republike Hrvatske od 25. prosinca
1991. godine. Tečaj hrvatskog dinara prema stranim valutama utvrđuje Narodna
banka Hrvatske idućeg dana nakon isteka roka za zamjenu novca iz točke
VII. stavke 1 ove odluke.

XII.

Ova odluka stupa na snagu danom objave u "Narodnim novinama".

Klasa: 451-01/91-01/10

Urbroj : 5030112-91-2

Zagreb, 20. prosinca 1991,

Predsjednik

**dr. Franjo Gregurić, v. r**

Odluka, NN 71/1991-1851